 पर ना ते नमीं दिल्ली ते ना गै रिआसता इच उसदे पासेआ चलाई जा करदी सरकार इनें मामलें गी समाप्त करने गित्तै सख्त कदम चुक्का करदी ऐ।  मनावाधिकार आयोग गी मजबूत करने दे इलावा नागरिक लाह्‌कें थमां सशस्त्र बलें गी टाह्‌ना, अर्द्ध सैनिक बलें दी थाह्‌रैं उप्पर रिआसती पुलसै गी लाना, कुख्यात एसओजी जां पुलस कार्यबल दल उप्पर प्रतिबंध लाना, तथाकथित इख्वानियें थमां थेआर खूस्सना ते एएफएसपीए ते पीएसए जनेह् सभनें सख्त कनूनें गी समाप्त करना नागरिकें दे हक्कें गी ब्हाल करने ते सुरक्षित करने आसस्तै जरूरी ऐ।  इत्थूं तक्कर जे गोलमेज सम्मेलन दे दरान प्रधानमंत्री पासेआ स्थापित वर्किंग ग्रुपें बी ऐसे गै सुझाव दित्ते हे।  कश्मीर दियें दौं प्रमुक्ख पार्टियें, नेकां ते पीडीपी ने अपने चुनावी घोशनापत्र इच बादा कीता हा जे अगर ओह् सत्ता इच आई तां रिआसता थमां सख्त सुरक्षा कनूनें गी टाह्‌या जाग ते नागरिक लाह्‌कें इच तैनात सेना गी बी घट्‌ट कीता जाग।  विडम्बना एह् ऐ जे इस बक्खी स्हेई मायने इच कोई कम्म नेई कीते गे।  उमर अब्दुल्ला दी सरकार दे औंदे गै शांतिपूर्ण प्रदर्शनें दे दरान मासूम लोकें दी हत्या ते जनानियें गी प्रताड़ित करने दे केईं सारे मामले सामने आए न।  कश्मीर बार एसोसिएशन दे सदर दे अनुसार इस दरान 21 राजनीतिक कार्यकर्ताएं गी पीएसए दे तैह्‌त गिरफ्तार कीता गेआ ते उंदे बिच्चा केइयें गी अजें तक्कर रिहा नेई कीता गेआ ऐ।  पीडीपी संरक्षक मुफ्ती मोहम्मद सईद ने हुन इस गल्लै दा खुलसा कीता ऐ जे 25 फरवरी गी शुरू होने आह्‌ले विधानसभा दे पैह्‌ले सत्र इच उंदी पार्टी एफएसपीए गी टाह्‌ने ते सुरक्षाबलें इच कटोती करने कन्नै सरबंधत प्रस्ताव पेश करग।  खूनखराबे दी निंदेआ करदे होआ उनें गलाया जे रिआसता इच तैनात सुरक्षा बल हर कीमती जान दे जाने ते संपत्ति दे नसकान गित्तै जवाबदेह् होने चाहिदे।  विहम्बना एह् ऐ जे मुफ्ती दी अगुआई आह्‌ली गठबंधन सरकार जिसले सत्ता इच ही तां अपने दौनें गै कथनें उप्पर उसने कदें गौर नेई कीता।